ประกันภัยข้าว-ข้าวโพดวืดหนัก
เครื่องวัดปริมาณน้ำฝนหน่วยงานราชการเจ๊ง ฉุดบริษัทเอกชนรับประกันภัยพืชผลไม่ได้&nbsp;
14 ส.ค. 2558

เครื่องวัดปริมาณน้ำฝนหน่วยงานราชการเจ๊ง ฉุดบริษัทเอกชนรับประกันภัยพืชผลไม่ได้  
นายจีรพันธ์ อัศวะธนกุล กรรมการผู้อำนวยการและประธานเจ้าหน้าที่บริหาร บริษัท ประกันภัยไทยวิวัฒน์ เปิดเผยว่า บริษัทยังไม่สามารถขายประกันภัยข้าวโพดเลี้ยงสัตว์ ที่ใช้ดัชนีน้ำฝนเป็นตัววัดความเสียหายให้กับเกษตรกรในฤดูเพาะปลูกปีนี้ ที่เริ่มมาตั้งแต่เดือน พ.ค.-มิ.ย.ได้ เนื่องจากเครื่องวัดปริมาณน้ำฝนของหน่วยราชการในพื้นที่ไม่สามารถส่งสัญญาณตรวจวัด ซึ่งจะมีผลต่อการเคลมสินไหม
“เราทำเจ้าเดียว ตอนนี้ธนาคารเพื่อการเกษตรและสหกรณ์การเกษตร (ธ.ก.ส.) ได้ช่วยให้ใช้ระบบอินเทอร์เน็ตส่งสัญญาณแทนระบบเดิม แต่ถ้าปรับปรุงเสร็จทันปีนี้ก็อาจขยายพื้นที่ได้ไม่มากนัก” นายจีรพันธ์ กล่าว
อย่างไรก็ตาม บริษัทยังต้องการทำโครงการต่อเพราะได้ช่วยเกษตรกร แม้จะขาดทุนตลอดก็ตาม โดย ธ.ก.ส.ขอขยายพื้นที่เพิ่มจาก 6 เป็น 10 จังหวัด รวมกว่า 10 ล้านไร่ 
นางเดือนเด่น ชื่นจิตต์ศิริ รองประธานกรรมการบริหาร บริษัท สมโพธิ์ เจแปน นิปปอนโคอะ ประกันภัย (ประเทศไทย) กล่าวว่า ปีนี้ ไม่สามารถรับประกันภัยข้าวที่ใช้ดัชนีน้ำฝนได้เช่นกัน จึงต้องคืนเบี้ยหลังขยายพื้นที่ไป 20 จังหวัดแล้ว